התימה האחרונה שברצוני להציג במסמך זה כדוגמה נוספת לסוג התימות שהתכנית יכולה לעסוק בהן הינה התימה של ילדים במשפחה. דיני המשפחה נועדו בעיקרם לתת מענה למשפחה ברגעי השפל שלה, עם התפרקותה בעקבות סכסוך בין ההורים במשפחה, או בנסיבות של מוות. ילדים מוצאים עצמם לא אחת מתמודדים עם אבדן או פגיעה, כאשר המשפחה הגרעינית נסדקת, ובמיוחד כאשר נלווה לכך סכסוך בין בני המשפחה (למשל, באשר לחלוקת האחריות ההורית, תמיכה כלכלית, הגירה, או כל היבט אחר), או סכסוך אל מול הרשויות (למשל בהקשרי אימוץ כפוי), נוצר מתח מובנה בין תכליות הדין השונות, בין ערכי הדין השונים, ואף בין מוסדות והסדרים משפטיים.

סכסוכים בין בני המשפחה, בין המשפחה לרשויות המדינה או בין המשפחה לצדדים נוספים מתעוררים גם סביב מבנה המשפחה עצמו, בדגש על שימוש בטכנולוגיות הולדה וברירה גנטית, ואף סביב שימוש בטכנולוגיות רפואיות אחרות המשליכות ישירות על ילדים. באופן דומה, אסדרת היבטים שונים של משפחות בעלות מבנים מגוונים, משפחות של בני זוג מאותו מין, משפחות מרובות הורים, משפחות יחידניות מבחירה או משפחות משולבות, מעוררות מגוון שאלות הנוגעות לזכויות הילד. בעיקר השאלה של הגדרת הורות, המשיקה לזכות להורות ולקשרי משפחה. עולמות חשובים אלו, שבהם טכנולוגיה, בריאות, הולדה וגידול ילדים נפגשים, מחייב אף הם מחקר אינטרדיסיפלינרי תיאורטי ויישומי כאחד.

תחום דיני המשפחה בכלל ומקומם של הילדים בהקשרם בפרט, מתנהל בישראל בפער כפול שאני מקווה שהקמת התכנית תוכל לסייע בסגירתו:

ראשית, העדר נתונים אמפירים. חלק גדול מהמחקר בנוגע לאסדרה הראויה של דיני המשפחה מתנהל בתנאים של חוסר מידע על המתרחש בפועל. פסיקת בתי המשפט לענייני משפחה בישראל אינה מתפרסמת בצורה מלאה, מידע חסר על תוכנם של הסכמים בין בני זוג, שמעצבים את פירוק המשפחה ברוב המכריע של המקרים, והתמונה הנוגעת לאופן בה מתנהלות המשפחות במהלך הסכסוך ובשנים שלאחריו, האם וכיצד נאכפים פסקי הדין וההסכמים, מהם הקשיים המתעוררים ובפרט ביחס למצבם של הילדים מבחינה רגשית או כלכלית בשלבים אלו, אינו זמין.

התכנית, כך אני מקווה, תוכל לתמוך וללוות מחקרים שיזרקו אור על מציאות זאת, שכן רק בהתקיים בסיס נתונים מוצק אפשר להתחיל לחשוב ברצינות על אופן ההסדרה הראוי לתחום. גם המחקר התיאורתי ביחס לזכויות ילדים ייתרם משמעותית ככל שיפותח על רקע תמונת מצב בהירה וברורה יותר.

שנית, פער הנובע מהצמצום הדיסיפלינרי של ההמחקר בתחום. על אף שבעשורים האחרונים אנחנו עדים לשיתופי פעולה בין מדעי החברה (בפרט סוציולוגיה ומגדר) למשפטים בתחום דיני המשפחה, עדיין חסר מחקר של התחום מכיוונים דיספלינריים אחרים, בהם כלכלה, פסיכולוגיה, מדיניות ציבורית ותחומי דעת רבים אחרים, כגון, לעניין השימוש בטכנולוגיה רפואית, מחקר המשלב אנשי מדעי החיים והרפואה. חסרים אלה מגבילים מאד את היכולת לבצע חשיבה מושכלת על שאלות שהן מהותיות לזכויות ילדים ולרווחתם, בהם הזכות לקיום ברווחה כלכלית, בהקשר של מזונות, והזכות של רווחה רגשית, זהות, התפתחות וקשר עם ההורה ושאר בני משפחה, בהקשר של הסדרת האחריות הטיפולית על ילדים. זאת, הן באשר לדין המהותי, והן באשר למוסדות ולהליכים המנהלים סכסוכים בתחום, לאופן מימוש הזכויות הדיוניות והיבטים ראיתיים, ויתר היבטי סכסוכים מורכבים אלו, לרבות ייצוג ילדים ושמיעתם.

הצורך בפיתוח ראייה רב תחומית, וכן ראיה השוואתית, בולט גם כאשר במוקד הדיון ניצב מקומה ותפקידה של המדינה בהבטחת וקידום זכויותיהם של ילדים. כזכור האמנה לזכויות הילד אינה מסתפקת בהטלת חובות על ההורים, אלא מטילה חיוב (גם אם מוגבל) על המדינה לפעול ליצירת התנאים שיאפשרו את הגשמת הזכויות באמצעות המשפחה (סעיפים 4 ו-27 לאמנה לזכויות הילד לדוגמה). לדוגמה, מחקרי שטח רב תחומיים צפויים לשפוך אור חשוב על שאלת גביית תשלומי מזונות, בעיה אקוטית בישראל, כמו גם על שאלות שנוגעות להקצאת קצבאות ביטוח לאומי, נקודות זיכוי במס הכנסה, וכן שאלות של עיצוב הדין בהקשרים אחרים, כגון דיני ירושה, דיני פשיטת רגל ויתר שאלות רגולטוריות דומות המשליכות, או העשויות להשליך, על זכויות ילדים ורווחתם.

שאלות אלה, שהן אך מיעוט משאלות שבוודאי יעלו מן הקולות הקוראים שיופצו על ידי התוכנית, מדגימות את הפוטנציאל הגלום בהקמת תוכנית לזכויות ילדים ונוער, על המניפה הדיסיפלינרית שהוא יכול לפרוש במסגרת האוניברסיטה העברית ועל סוגי המחקרים שהמשאבים שהוא מגלם יוכלו לממן.